Sólveig Anna Jónsdóttir, formaður Eflingar, segir að ekkert sé hæft ásökunum Drífu Snædal, fyrrverandi forseta ASÍ, um að hún hafi staðið í persónuárásum gegn henni. Í yfirlýsingu um afsögn sína í síðustu viku, sagði Drífa að óbærilegt hafi verið að vinna með ákveðnu fólki í verkalýðshreyfingunni.
Augljóst mátti þykja að þar hafi Drífa að miklu leyti vísað til samstarfs við Sólveigu Önnu.
Sólveig Anna birti í morgun grein á Kjarnanum, þá fyrstu af fjórum alls, þar sem hún segist ætla að rekja samskipti sín, sem formaður Eflingar, við ASÍ.
Hún, Ragnar Þór Ingólfsson, formaður VR, og Vilhjálmur Birgisson, formaður Starfsgreinasambandsins, eigi öll sameiginlegt að vera aðkomufólk í verkalýðshreyfingunni. Drífa Snædal eigi það ekki sameiginlegt með þeim, þó henni hafi verið stillt upp sem bandamanni þeirra þriggja í upphafi forsetatíðar sinnar hjá ASÍ.
Sólveig Anna segir þetta vera grundvöll þeirra átaka sem síðan fylgdu í kjölfarið - Drífa hafi verið innmúruð og uppalin í verkalýðshreyfingunni á meðal Sólveig Anna, Ragnar og Vilhjálmur hafi verið boðberrar nýrra tíma. Sólveig segir að Drífa hafi ítrekað skorið upplýsingaflæði til forsvarsfólks Eflingar við nögl.
Þá segir Sólveig Anna að grafið hafi verið undan vinnu hennar sem formaður fastanefndar miðstjórnar ASÍ um skatta- og efnahagsmál. Henni hafi sýnst vera viðtekin venja að eiginlegir nefndarmenn væru aðeins til skrauts. Ætlun ASÍ með starfi nefndarinnar hafi verið að framleiða niðurstöðu sem yrði þóknanleg hálaunahópum og sérfræðingum ASÍ sem ráðnir voru í forsetatíð Gylfa Arnbjörnssonar.
Í næstu grein hyggst Sólveig Anna rekja það sem hún kallar dæmin um Grænbók, Icelandair-yfirlýsinguna og hugmyndir um frystingu launahækkana í miðjum kórónuveirufaraldri.

Sólveig Anna Jónsdóttir, formaður Eflingar, segir að ekkert sé hæft í ásökunum frá fyrrverandi forseta ASÍ um að hún hafi ráðist að persónu hennar. Sólveig birti fyrstu grein sína í morgun, af alls fjórum um samskipti Eflingar við ASÍ í formannstíð sinni.